苏辙
勉子瞻失干子二首
人生本无有，众幻妄聚耳。
手足非吾亲，何况妻与子。
偶来似可乐，强作室家喜。
忽去未免悲，欣成要矜毁。
君家两岁儿，毕竟何自始。
变化违初心，涕泗剧翻水。
吾侪近始悟，造物聊复试。
道力竟未完，聪明信难恃。
破甑不复顾，彼无爱甑心。
弃璧负赤子，始验爱子深。
诚知均非我，胡为有不能。
一従三界游，久被百物侵。
朝与喜怒交，莫与宠辱临。
四物皆不胜，生死独未曾。
不经大火烧，孰为真黄金。
弃置父子恩，长住旃檀林。